钦定古今图书集成/理学汇编/文学典/第198卷 > 《谢河东公和诗启》前人
## 钦定古今图书集成/理学汇编/文学典/第198卷 > 《谢河东公和诗启》前人

商隐启：“某前因暇日，出次西溪，既惜斜阳，聊裁短什，
盖以徘徊胜境，顾慕佳辰，为荒草以怨王孙，借美人
以喻君子。思将玳瑁为逸少装书，愿把珊瑚与徐陵
架笔。斐然而作，曾无足观，不知谁何仰达尊重。果烦
属和，弥复惊惶。”某曾读《隋书》，见杨越公地处亲贤，才
兼文武，每舒锦绣，必播管弦。当时与之握手言情，披
襟得侣者，惟薛道衡一人而已。及观其唱和，乃数百
篇，力钧声同，德邻义比。彼若陈葛天氏之舞，此必引
《穆天子之歌》；彼若言太华三峰，此必曰“浔阳九派。”神
功古迹，皆应物无疲；地理人名，亦争承不缺。后来酬
唱，罕继声尘。尝以斯风，望於哲匠，岂知今日，属在所
天。坐席行衣，分为七覆；烟花鱼鸟，置作五衡，讵能狎
晋之盟，实见取鄫之易。不以衅鼓，惠莫大焉。恐惧欣
荣，投错无地。来日专冀谒谢，伏惟鉴察。谨启。